Башҡарма комитет ағзаһы, БДУ доценты Нурислам Ҡалмантаев иһә Ырымбур төбәгендә йәшәгән башҡорттарының тарихын, халыҡтың кәмеүен, ассимиляцияға бирешеүен, башҡорт телле мәктәптәрҙең ябылыуын тураһында белдерҙе. Милли рухты тергеҙеү өсөн мәктәптәрҙе ябыуҙы туҡтатырға, билдәле кешеләргә, зыялыларға матбуғат саралары, интернет аша сығыш яһарға, ислам динен файҙаланырға кәрәк. Ырымбур башҡорттары тарихы, этнографияһы, мәҙәниәте тураһында ғилми-популяр әҙәбиәт сығарыу ҙа бик отошло. Фекер алышыуҙа өлкәлә башҡорттары араһында демографик хәл киҫкен булыуы әйтелде. Балаларға биргән тәрбиә, Ырымбурҙа эшләгән «Милли ауыл» мәҙәни комплексындағы башҡорт милли ихатаһына экскурсиялар ойоштороу зарурлығы әйтелде. Был иһә үҫеп килгән быуынға үҙ мәҙәниәтен, тарихын белеүҙә, ата-бабаларҙың тормошон асыҡ тойорға ярҙам итеүҙә ҙур ярҙам.